Jørn Dohrmann (DF), 2002-11-22:
Jeg kan lige kort sige til det sidste, at jeg har bedt ministeren om at kommentere den artikel i Berlingske Tidende, så jeg regner med, at vi får det oversendt.
Jeg vil starte med at sige, at jeg synes, det er dejligt
at se, at denne her regering nu ønsker, at der virkelig skal ske noget på naturområdet, og at det ikke bare bliver ved med at være det rene snak, som den tidligere regering var tilbøjelig til.
Jeg synes også, det er glædeligt, at man i redegørelsen tilkendegiver, at den økonomiske vækst her i Danmark også skal udmønte sig i flere og bedre miljøtiltag, så der bliver en bedre balance mellem vores natur og miljø.
Vi ved jo alle sammen, at der er plads til mange mennesker i naturen, hvis vi viser lidt gensidigt hensyn.
Naturen er et godt sted at være, og der er mange friluftsmuligheder for folk i alle aldre.
Nogle bruger naturen til at dyrke motion i, børn bruger skoven til leg og at lære om naturen, og andre nyder bare livet ved at gå en tur i skoven, og så kan de måske få øje på lidt af det danske vildt, som boltrer sig i den frie natur. Naturen i Danmark er en del af vores kultur, som vi skal gøre meget for at bevare.
Derfor er Dansk Folkeparti naturligvis meget glad for, at vi sammen med regeringen og Kristeligt Folkeparti har været med til at sætte naturen på dagsordenen ved dette års finanslovforhandlinger.
Jeg tænker på de 50 mio. kr., som vi har været med til at tilføre naturområdet.
Heraf er 20 mio. blevet afsat til nationale naturområder og 20 mio. kr. til offentlig skovrejsning i bynære områder, og de sidste 10 mio. kr. er til pleje og genopretning af særlig værdifulde naturområder.
Men det er ikke nok, at vi bare søsætter en masse naturprojekter.
Det er lige så vigtigt, at borgerne bliver inddraget, og at de føler et medansvar for naturen, så det ikke bare bliver opfattet som noget, der bliver trukket ned over hovedet på dem.
Dansk Folkeparti ønsker at udvikle et bedre bynært skovmiljø for at sikre en bevarelse af det rene drikkevand i fremtiden.
Vi synes, det er en rigtig god idé, fordi det er rigtigt at forebygge frem for at rense vandet bagefter.
Det er meget vigtigt, at befolkningen, interesseorganisationer og erhvervsinteresser i lokalområdet bliver inddraget i projekterne, for at de kan blive en succes.
Det er også vigtigt, at landbruget ikke modtager støttekroner til naturplejeprojekter og på samme tid får tilført pesticider.
Der skal med andre ord være omtanke bag projekterne, så man også på længere sigt gør noget for at sikre miljøet.
I sidste uge skete der noget glædeligt, nemlig at regeringen og en del organisationer indgik en frivillig aftale om brug af og ophold i naturen.
Vi synes, det er en god måde at være med til at give befolkningen en bedre adgang til naturen på at indgå sådan en frivillig, men skriftlig aftale. På den måde kan der ikke være tvivl om, hvad hensigten med aftalen er.
Generelt synes vi, det er en god redegørelse, men der er selvfølgelig ting, som skal præciseres, når tingene skal føres ud i livet i den kommende tid, og for Dansk Folkeparti er det vigtigt, at al snak nu bliver omsat til handling.
Folkelig inddragelse er godt, men hvem siger, at det bliver
meget bedre af, at man hælder en masse millioner kroner ud til det?
Hvis der er en folkelige opbakning, og folk virkelig brænder for en sag, jamen så gør de det da også frivilligt eller med mindre beløb.
Det er jo ikke sådan, at alle beløb er skåret ned til 0 kr.; det er jo slet ikke det, det handler om.
de forskellige steder?
Vi ser gerne, at folk hjælper.
Når man brænder for en sag, så gør man som sagt mange frivillige ting.
Jeg kan nævne mange eksempler på folk, der arbejder frivilligt.
De, der f.eks. er ude at samle penge ind om søndagen til Kirkens Korshær og Røde Kors og alle de andre hjælpeorganisationer, får heller ikke løn for det.
Jeg synes, det er en meget naturlig ting.